Ylen Yhdysvaltain-kirjeenvaihtaja Paula Vilén haastatteli New Hamsphiren esivaalien suosikkia ja demokraattiäänestäjiä.

Yhdysvaltain esivaalien demokraattien veteraaniehdokas Bernie Sanders sanoi New Hampshiressa uskovansa, että demokraattien viesti tavoittaa maan työtätekevät ihmiset, jotka kokevat Washingtonin pettäneen heidät:

– Väki tekee pitkiä työpäiviä huonoilla palkoilla. He ovat turhautuneita ja vihaisia, samaan aikaan kun rikkain sadasosa hyötyy. Se on perusteellisesti väärin, syytti Sanders.

– Yhdysvallat on ainoa vauras valtio maailmassa, joka ei takaa kaikille terveydenhuoltoa. Täällä reseptilääkkeiden hinnat ovat huipussaan, mikä johtuu lääketeollisuuden korruptiosta ja ahneudesta, arvosteli demokraattien vasemman laidan ehdokas.

Bernie Sanders puhumassa Durhamissa New Hampshiressa. Katherine Taylor / EPA

Ylen Yhdysvaltain kirjeenvaihtaja Paula Vilén kysyi Sandersilta, miksi tämä usein mainitsee puheissaan Suomen.

– Koska te teette Suomessa upeita asioita, vastasi Sanders.

"Olen samaa mieltä Sandersin kanssa"

Opiskelija Fiona Walker kertoi Ylen haastattelussa äänestäneensä nyt ensimmäistä kertaa. Valinta ei ollut vaikea:

– Oli helppo valita ehdokas, sillä olen suunnilleen kaikessa samaa mieltä Bernie Sandersin kanssa. Etenkin ilmainen korkeakoulu ja opettajien paremmat palkat vetoavat. Toivon todella, että Bernie voittaa, mutta en ole siitä aivan sataprosenttisen varma.

Fiona Walker, Manchester, New Hampshire. Andreas Vingaard / Yle

– Moni tukee häntä hyvien aatteiden vuoksi. Bernie Sanders haluaa edistää yhteistä hyvää, ei vain joidenkin etua. Nuorisoon hän vetoaa puhuessaan koulutuksesta, selittää Fiona Walker Sandersin suosiota New Hampshiressa.

Jean Peterson ei halua paljastaa ketä äänesti, mutta sanoo haluavansa terveydenhoitoa, johon kaikilla on varaa.

– Luulen että Bernie Sandersilla on täällä parhaat mahdollisuudet. Hänellä on hyviä ideoita ja paljon tukijoita.

"Buttigieg on presidentillinen – ja nuori"

New Hamphiren Manchesterista kotoisin oleva Elizabeth Eastman kertoi antaneensa äänen Pete Buttigiegille, jonka arvioidaan tulevan tässä esivaalikisassa toiseksi:

– Buttigieg on rauhallinen ja presidentillinen. Pidän hänen ajatuksistaan, ja myös se merkitsee että hän on nuori. Hän voisi päihittää myös Trumpin.

Pete Buttigieg Doverissa New Hampshiressa. Katherine Taylor / EPA

– Tällä kertaa koko kansakunta seuraa sitä, kenestä tulee täällä demokraattien ehdokas, kuvailee Eastman vaalin merkitystä.

Nuori mies Michael A. Kane sanoo, että haluaisi ehdokkaan, jolla on kokemusta politiikan ulkopuolelta – joka ei olisi sisäpiiriläinen eikä vallanpitäjien ehdokas.

Michael A. Kane, Manchester, New Hampshire. Andreas Vingaard / Yle

– Minun ehdokkaani on Andrew Yang. Hän ei ole demokraattien päälinjalla, kuten Elizabeth Warren tai Joe Biden. Haluan jonkun itsenäisen.

Myös Kane arvioi, että New Hampshiren esivaalin voittaa Bernie Sanders:

– Kyllä se minullekin kävisi. En kuitenkaan usko, että hän saisi paljoakaan aikaiseksi, koska on niin radikaali verrattuna amerikkalaisten enemmistöön. Ehdokkaan pitäisi osata tehdä kompromisseja, ja asettaa yhteinen etu ideologian edelle.

Toinen nuori äänestäjä Macy Broderick kuvaili valintaa vaikeaksi, koska demokraateilla on hänen mielestään vain hyviä ehdokkaita:

– Rakastan heitä kaikkia. Minuun vetoavat yleinen terveydenhuolto, naisten oikeudet, ilmastonmuutos. Mutta presidentti Trumpin lyöminen on hyvin tärkeää.

Lue lisää:

Demokraattien esivaaliehdokkaat Buttigieg ja Sanders ovat pyytäneet äänien osittaista uudelleentarkistamista Iowassa

Satoja puheluita ja ovenkoputuksia sekä puhkikävellyt kengät – New Hampshiressä käydään esivaalikampanjoinnin loppukiriä

Toimittajalta: Iowa ei lakkaa yllättämästä – Myrskyvaroitus tuli nyt Pete Buttigiegilta